टोकियोलाई नेपालको तयारी
नेपालले सन् २०२० टोकियो ओलम्पिक खेलकुदका लागि विशेष तयारी सुरु गरेको छ । नेपाल ओलम्पिक कमिटी (एनओसी) ले शुक्रबार पत्रकार सम्मेलन गर्दै टोकियो ओलम्पिकको तयारी सुरु भएको जानकारी दिएको हो ।
काठमाडौँ — नेपालले सन् २०२० टोकियो ओलम्पिक खेलकुदका लागि विशेष तयारी सुरु गरेको छ । नेपाल ओलम्पिक कमिटी (एनओसी) ले शुक्रबार पत्रकार सम्मेलन गर्दै टोकियो ओलम्पिकको तयारी सुरु भएको जानकारी दिएको हो ।नेपालले जापान ओलम्पिकका ९ खेललाई प्राथमिकतामा राखेको एनओसीका अध्यक्ष जीवनराम श्रेष्ठले बताए । ओलम्पिक सोलिडारिटी कोर्सअन्तर्गत नेपालले जुडो, तेक्वान्दो, बक्सिङ, कराँते, आर्चरी, एथलेटिक्स, सुटिङ, भारोत्तोलन र पौडीलाई प्राथमिकतामा दिएको छ । एनओसीले ओलम्पिक सोलिडारिटीमा परेका ९ खेलका २ देखि ४ खेलाडीलाई विशेष तयारीका लागि वैदेशिक प्रशिक्षणमा पठाउने जनाएको छ । जुडोकी फुपुल्हामु खत्री जापानमा त्यहीअन्तर्गत तयारीमा छन् ।अर्की जुडो खेलाडी मनिता श्रेष्ठ प्रधान चाँडै जापान जाने जनाइएको छ । तेक्वान्दो र एथलेटिक्सका खेलाडीलाई पनि वैदेशिक प्रशिक्षणमा पठाइने भएको छ । अध्यक्ष श्रेष्ठले टोकियो ओलम्पिकको तयारी रियो ओलम्पिकपछि नै सुरु गर्ने भनिए पनि विविध कारणले सफल हुन नसकेको स्वीकारे ।